b'\n_START_ARTICLE_\nProstitucija\n_START_SECTION_\nSocialin\xc4\x97 organizacija ir kontrol\xc4\x97\n_START_PARAGRAPH_\nProstitucija yra socialiai organizuotas sekso pardavimo verslas. Socialin\xc4\x97 organizacija skiriasi nuo gana stichi\xc5\xa1kos, kurioje dalyvauja prostitut\xc4\x97 ir suteneris, iki gana sud\xc4\x97tingos - vie\xc5\xa1namio. Prostitucija daugelyje \xc5\xa1ali\xc5\xb3 reguliuojama arba draud\xc5\xbeiama \xc4\xafstatymu.\n_START_SECTION_\nIstorija\n_START_PARAGRAPH_\nProstitucija \xc5\xbeinoma nuo sen\xc5\xb3 laik\xc5\xb3, tod\xc4\x97l neretai vadinama \xe2\x80\x9eseniausia profesija\xe2\x80\x9c. Dar prie\xc5\xa1 m\xc5\xabs\xc5\xb3 er\xc4\x85 verg\xc4\x97s buvo naudojamos ne tik \xc4\xafprastiems darbams, bet ir seksui. Graikijoje, Jud\xc4\x97joje, Finikijoje, Indijoje buvo \xc4\xafprasta \xc5\xa1ventykl\xc5\xb3 prostitucija: \xc4\x8dia dirban\xc4\x8dios prostitut\xc4\x97s laikytos diev\xc5\xb3 nuosavybe, santykiaudami su jomis vyrai tur\xc4\x97davo \xc4\xafsivaizduoti es\xc4\x85 susilie\xc4\x8diantys su diev\xc5\xb3 pasauliu. _NEWLINE_Prostitucija labai i\xc5\xa1plito senov\xc4\x97s Graikijoje, Romoje, Persijoje, Indijoje, ten buvo ir savoti\xc5\xa1ki vie\xc5\xa1namiai. Prostitu\xc4\x8di\xc5\xb3 buvo ir feodalizmo epochoje. Auk\xc5\xa1tuomen\xc4\x97s prostitucijos b\xc5\xabta Pranc\xc5\xabzijoje (kurtizan\xc4\x97s), Graikijoje (heteros), Japonijoje (oiran) ir kt. Rusijoje prostitucija i\xc5\xa1plito valdant Kotrynai II.\n_START_SECTION_\nTelefonu i\xc5\xa1kvie\xc4\x8diama prostitut\xc4\x97\n_START_PARAGRAPH_\nTelefonu i\xc5\xa1kvie\xc4\x8diama prostitut\xc4\x97 (angl. Call girl) dirba pagal telefoninius i\xc5\xa1kvietimus da\xc5\xbenai i\xc5\xa1vykdama \xc4\xaf susitartus vie\xc5\xa1bu\xc4\x8dius ar kliento namus. Susitikimo detal\xc4\x97s ir kliento pageidavimai aptariami telefonu. Da\xc5\xbeniausiai call girl reklamuojasi telefono b\xc5\xabdel\xc4\x97se, internete arba spaudoje. \xc5\xa0iai kategorijai gali priklausyti ir auk\xc5\xa1\xc4\x8diausios klas\xc4\x97s prostitut\xc4\x97s, kurios sugeba su klientu pasikalb\xc4\x97ti pla\xc4\x8diomis gyvenimo temomis.\n_START_SECTION_\nSvetingumo prostitucija\n_START_PARAGRAPH_\nTai paprotys, kuris \xc5\xa1iais laikais pasitaiko gana retai: pagal j\xc4\xaf, atvykusiam sve\xc4\x8diui \xc5\xa1eimininkas si\xc5\xablo permiegoti su jo \xc5\xbemona, dukra ar tarnaite. Anks\xc4\x8diau toks paprotys buvo labiausiai paplit\xc4\x99s \xc5\xa1iaurin\xc4\x97s Azijos ir Amerikos gentyse, taip pat centrin\xc4\x97je Afrikoje, Okeanijos salose. _NEWLINE_Svetingumo prostitucija labiau b\xc5\xabdinga u\xc5\xbedaroms gentims, kur \xc5\xbemon\xc4\x97s priversti vesti giminai\xc4\x8dius, o d\xc4\x97l to gimsta daug nesveik\xc5\xb3, paveldimomis ligomis sergan\xc4\x8di\xc5\xb3 vaik\xc5\xb3. Gali b\xc5\xabti, kad paprotys atsirado pasteb\xc4\x97jus, kad i\xc5\xa1 svetur atvykusio sve\xc4\x8dio ir vietin\xc4\x97s moters palikuonys yra sveikesni (d\xc4\x97l skirtingo genofondo).'